b'\n_START_ARTICLE_\nDeksametasoni\n_START_SECTION_\nOminaisuudet\n_START_PARAGRAPH_\nDeksametasoni on huoneenl\xc3\xa4mp\xc3\xb6tilassa valkoista kiteist\xc3\xa4 ainetta. Yhdiste liukenee vain v\xc3\xa4h\xc3\xa4n veteen, mutta paremmin orgaanisiin liuottimiin kuten etanoliin, asetoniin ja kloroformiin. Deksametasoni on optisesti aktiivinen yhdiste ja sen ominaiskiertokyky dioksaaniliuoksessa on +77,5.\n_START_SECTION_\nK\xc3\xa4ytt\xc3\xb6\n_START_PARAGRAPH_\nDeksametasonin tulehdusta hillitsev\xc3\xa4t ja allergiaoireita lievent\xc3\xa4v\xc3\xa4t vaikutukset ovat potentimpia kuin monilla muilla glukokortikoideilla. Yhdiste on aihiol\xc3\xa4\xc3\xa4ke, joka metaboloituu vaikuttavaksi aineeksi maksassa. Esimerkiksi prednisoloniin verrattuna tulehdusta lievitt\xc3\xa4v\xc3\xa4t vaikutukset ovat viisinkertaiset ja hydrokortisoniin verrattuna noin kolmekymment\xc3\xa4kertaiset. Deksametasonia voidaan k\xc3\xa4ytt\xc3\xa4\xc3\xa4 muun muassa reuman, vaikeiden allergioiden, hy\xc3\xb6nteistenpistojen ja k\xc3\xa4\xc3\xa4rmenpuremien hoitamiseen, palovammojen hoitoon, vaikeiden astmakohtausten hoitoon, silm\xc3\xa4tulehdusten hoitoon, yhdess\xc3\xa4 muiden antiemeettien kanssa sy\xc3\xb6p\xc3\xa4hoidoista aiheutuvan pahoinvoinnin hoitoon, keskosten hengitysongelmien hoitoon ja valekuristustaudin hoitoon sek\xc3\xa4 Cushingin oireyhtym\xc3\xa4n diagnosointiin. El\xc3\xa4inl\xc3\xa4\xc3\xa4ketieteess\xc3\xa4 deksametasonia voidaan k\xc3\xa4ytt\xc3\xa4\xc3\xa4 tulehdustilojen ja autoimmuunisairauksien hoitoon. Aineen vaikutus perustuu glukokortikoidireseptoreihin sitoutumiseen, mink\xc3\xa4 vuoksi prostaglandiinien ja leukotrieenien biosynteesi estyy. Deksametasoni kuuluu pitk\xc3\xa4vaikutteisiin glukokortikoideihin. Deksametasonia k\xc3\xa4ytet\xc3\xa4\xc3\xa4n usein asetaattiesterin\xc3\xa4 tai fosfaatti- tai isonikotinaattisuolana.\n_START_SECTION_\nHaittavaikutukset\n_START_PARAGRAPH_\nTyypillisimpi\xc3\xa4 deksametasonin aiheuttamia haittavaikutuksia ovat suolisto-oireet, unettomuus, keskosilla kasvuun ja kehitykseen liittyv\xc3\xa4t h\xc3\xa4iri\xc3\xb6t, korkea verenpaine, lis\xc3\xa4munuaisten toimintah\xc3\xa4iri\xc3\xb6t, euforia ja muut vaikutukset psyykeen.'